Paralympics, Ólympíumót fatlaðra, verður sett eftir fimm daga. Ísland á sex keppendur á mótinu sem eru allir við stífar æfingar í æfingabúðum í Tama í Japan.
Jón Björn Ólafsson, aðal fararstjóri hópsins, segir aðbúnaðinn í Tama vera til fyrirmyndar. Hópurinn verður þar fram á laugardag þegar hann flytur sig í Paralympic þorpið. Arna Sigríður Albertsdóttir, handahjólreiðakona, mun keppa í tímatöku og götuhjólreiðum 31. ágúst og 1. september en hún tók sína fyrstu æfingu í gær. Hún segir leikana leggjast vel í sig og æfingar hafi gengið betur en hún vonaðist til. Ólympíumót fatlaðra hefst 24. ágúst og sýnt verður beint frá keppni Íslendinganna á RÚV og RÚV 2. Þá verður mótinu gerð góð skil í Ólympíukvöldi sem verður á dagskrá RÚV.
Selfoss komst í gær upp fyrir Stjörnuna í 4. sæti úrvalsdeildar kvenna í fótbolta með sigri á Fylki sem er áfram í fallsæti þegar fjórar umferðir eru eftir í deildinni.
Brenna Lovera skoraði þrennu fyrir Selfoss í leiknum og tvö mörk komu á fyrstu 8 mínútum leiksins. Eva Rut Ásþórsdóttir minnkaði muninn fyrir Fylki í á 17. mínútu en Magdalena Anna Reimus kom Selfossi svo í 3-1 á lokamínútu fyrri hálfleiks. Þórhildur Þórhallsdóttir minnkaði muninn aftur fyrir Fylki á 53. mínútu og Brenna náði þrennunni á 62. mínútu og jók forystuna aftur fyrir Selfoss, 4-2. Sara Dögg Ásþórsdóttir náði að minnka muninn fyrir Fylki á síðustu mínútum leiksins en það dugði þó ekki til lokatölur 4-3 fyrir Selfoss.
Talsvert hefur greinst af kórónuveirusmitum hjá íslenskum fótboltaliðum undanfarið. Nú síðast í herbúðum karlaliða KR og ÍBV og hefur næstu leikjum liðanna verið frestað.
Leikmaður KR greindist smitaður í gær og KSÍ hefur frestað leik KR og ÍA sem átti að fara fram næstkomandi sunnudag. Leikmaðurinn lék með KR gegn HK í Kórnum á mánudaginn og bíða nú bæði lið eftir niðurstöðum smitprófa. HK á að mæta Leikni á mánudaginn. Á þriðjudag var tilkynnt að næstu tveimur leikjum ÍBV í 1. deild karla hafi verið frestað eftir að fjórir leikmenn greindust smitaðir og þá kom upp smit í í leikmannahópi Vestra á Ísafirði sem leikur einnig í 1. deildinni.
Paralympics, Ólympíumót fatlaðra, verður sett 24. ágúst. Íslensku keppendurnir sex eru komnir til Japan og verða við stífar æfingar fram að móti. 